CELEX: 32015R1360
Language: sl
Date: 2015-08-04 00:00:00
Title: Uredba Sveta (EU) 2015/1360 z dne 4. avgusta 2015 o spremembi Uredbe (EU) št. 407/2010 o vzpostavitvi Evropskega mehanizma za finančno stabilizacijo

7.8.2015   
            
            
               SL
            
            
               Uradni list Evropske unije
            
            
               L 210/1
            
         UREDBA SVETA (EU) 2015/1360
   z dne 4. avgusta 2015
   o spremembi Uredbe (EU) št. 407/2010 o vzpostavitvi Evropskega mehanizma za finančno stabilizacijo
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 122(2) Pogodbe,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Stopnja monetarne in gospodarske povezanosti v euroobmočju se je v zadnjih letih povečala in vsaka finančna pomoč, ki se dodeli državi članici, katere valuta je euro in ki se sooča z resnimi finančnimi težavami, bi bila koristna za finančno stabilnost euroobmočja kot celote.
            
         
               (2)
            
            
               Poleg tega je bil od vzpostavitve Evropskega mehanizma za finančno stabilizacijo (v nadaljnjem besedilu: EFSM) s Sklepom Evropskega sveta 2011/199/EU (1) členu 136 Pogodbe dodan nov odstavek, ki pojasnjuje, pod katerimi pogoji lahko države članice, katerih valuta je euro, vzpostavijo mehanizem za stabilnost v euroobmočju. Države članice, katerih valuta je euro, so ustanovile Evropski mehanizem za stabilnost (EMS) kot glavni mehanizem za stabilnost za euroobmočje.
            
         
               (3)
            
            
               V okviru EFSM se lahko zagotovi finančna pomoč Unije vsem državam članicam, če so izpolnjeni pogoji iz člena 122(2) Pogodbe in Uredbe Sveta (EU) št. 407/2010 (2). Vendar se tveganja, povezana s situacijo, v kateri država članica izgubi dostop do trgov, močno razlikujejo glede na to, ali je ta država članica v euroobmočju ali ne. Potencial za prelivanje negativnih učinkov je znatno večji v euroobmočju, kjer bi lahko zaradi države članice v finančnih težavah bilo povzročeno tveganje za finančno stabilnost euroobmočja kot celote.
            
         
               (4)
            
            
               Finančni instrument, ki se uporablja za zagotavljanje finančne pomoči državi članici, katere valuta je euro, bi moral praviloma biti EMS v skladu z njegovimi dogovorjenimi pravili. Vendar lahko obstajajo izjemne situacije, v katerih je zaradi praktičnih, postopkovnih ali finančnih razlogov treba uporabiti EFSM, običajno pred ali skupaj s finančno pomočjo EMS. Te situacije upravičujejo uporabo načela večje solidarnosti med državami članicami, katerih valuta je euro, ki je potrebna za dobro delovanje monetarne unije, v obliki mehanizma finančne pomoči, ki se upravlja v skladu s pravom Unije.
            
         
               (5)
            
            
               V takih okoliščinah bi morala biti odobritev nove finančne pomoči Unije državi članici, katere valuta je euro, pogojena z vzpostavitvijo ureditev, s katerimi bi se zagotovilo, da bi se državam članicam, katerih valuta ni euro, v celoti nadomestila škoda v primeru, da bi prišlo do neplačila v okviru EFSM, ki bi privedlo do uporabe sredstev iz splošnega proračuna Unije in/ali zahteve Komisije po dodatnih sredstvih od držav članic, katerih valuta ni euro. Ustrezne ureditve bi bilo tudi treba sprejeti, da se zagotovi odsotnost prekomernih nadomestil državam članicam, katerih valuta ni euro, kadar se aktivirajo instrumenti za zaščito splošnega proračuna Unije, vključno s poplačilom dolga, kjer je potrebno, s pobotom zneskov, ki jih je treba plačati, in plačil tekom časa.
            
         
               (6)
            
            
               Posojila EFSM so zajamčena s splošnim proračunom Unije. V primeru neplačila v okviru takega posojila lahko Komisija za odplačevanje dolga Unije zahteva dodatna sredstva, ki presegajo sredstva Unije ob upoštevanju kakršnega koli presežka v gotovinski bilanci. Uredba (EU, Euratom) št. 966/2012 Evropskega parlamenta in Sveta (3) in njena podrobna pravila, določajo instrumente za zaščito splošnega proračuna Unije, vključno s poplačilom dolga, kjer je potrebno, s pobotom zneskov, ki jih je treba plačati, in plačil tekom časa. Komisija bo te instrumente uporabljala.
            
         
               (7)
            
            
               Kakršna koli uporaba EFSM za namen zaščite finančne stabilnosti države članice, katere valuta je euro, bo pogojena z vzpostavitvijo ureditve, ki zagotovi, da za države članice, katerih valuta je euro, ne nastane nobena finančna obveznost. To načelo je bilo potrjeno 17. julija 2015 v skupni izjavi Komisije in Sveta o uporabi EFSM.
            
         
               (8)
            
            
               Uredbo (EU) št. 407/2010 bi bilo treba zato ustrezno spremeniti –
            
         SPREJEL NASLEDNJO UREDBO:
   Člen 1
   V člen 3 Uredbe (EU) št. 407/2010 se vstavi naslednji odstavek:
   
      „2a.   Če je država članica prejemnica država članica, katere valuta je euro, je odobritev finančne pomoči Unije pogojena s sprejetjem pravno zavezujočih določb z vzpostavitvijo ustrezne ureditve v ta namen pred odplačilom, ki jamčijo, da se državam članicam, katerih valuta ni euro, takoj in v celoti povrne vsaka obveznost, ki lahko nastane, ker država članica prejemnica ne odplača finančne pomoči v skladu s pogoji pomoči.
      Ustrezne ureditve bi bilo tudi treba sprejeti, da se zagotovi odsotnost prekomernih nadomestil državam članicam, katerih valuta ni euro, kadar se aktivirajo instrumenti za zaščito splošnega proračuna Unije, vključno s poplačilom dolga, kjer je potrebno, s pobotom zneskov, ki jih je treba plačati, in plačil tekom časa.“
   
   Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 4. avgusta 2015
      
         
            Za Svet
         
         
            Predsednik
         
         J. ASSELBORN
      
   
   
      (1)  Sklep Evropskega sveta 2011/199/EU z dne 25. marca 2011 o spremembi člena 136 Pogodbe o delovanju Evropske unije glede mehanizma za stabilnost za države članice, katerih valuta je euro (UL L 91, 6.4.2011, str. 1).
   
      (2)  Uredba Sveta (EU) št. 407/2010 z dne 11. maja 2010 o vzpostavitvi Evropskega mehanizma za finančno stabilizacijo (UL L 118, 12.5.2010, str. 1).
   
      (3)  Uredba (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).